**ANEXO I - MEMORIA XUSTIFICATIVA DA ADAPTACIÓN AO AMBIENTE E PROTECCIÓN DA PAISAXE**

**INDICE:**

|  |  |
| --- | --- |
| 1. **INTRODUCIÓN** | **3** |
| 1. **NORMAS DE APLICACIÓN DIRECTA** | **3** |
| 1. **PROTECCIÓN DA PAISAXE** | **5** |
| 1. **MEDIDAS ADOPTADAS** | **6** |
| 1. **CONCLUSIÓNS** | **9** |

1. **INTRODUCIÓN**

Segundo as determinacións do RLSG, a memoria xustificativa dos documentos de planeamento incluirá a xustificación do cumprimento das Normas de aplicación directa do título III, e para tal efecto determinaranse as medidas adoptadas polo plan para acadar os obxectivos establecidos no citado título.

Así mesmo, incorporará as medidas que se establezan para garantir a protección da paisaxe, de acordo coa normativa sectorial de aplicación.

1. **NORMAS DE APLICACIÓN DIRECTA**

O presente Plan Especial de Infraestruturas e Dotacións (en diante PEID) cumpre o disposto no TÍTULO III do RLSG, referido ás normas de aplicación directa:

*Artigo 216. Adaptación ao ambiente e protección da paisaxe*

*1. As normas de aplicación directa contidas no presente título vincularán todos os instrumentos de planeamento urbanístico e ás administracións públicas, que deberán aterse a elas ao conceder ou denegar licenzas e ao exercer as súas competencias urbanísticas, exista ou non planeamento aplicable, así como aos particulares que deberán telas en conta nas obras e actuacións que promovan, en execución do planeamento urbanístico.*

*2. O uso do solo e, en especial, a súa urbanización e edificación, deben adaptarse ás características naturais e culturais do seu contorno, así como respectar os seus valores.*

**Mediante a proposta do PEID garántese a adaptación dos usos previstos ás características naturais e culturais do contorno do aeródromo.**

*3. As construcións e instalacións deberán adaptarse ao ambiente no que estean situadas e, para tal efecto (artigo 91 da LSG) establécense con carácter xeral e con independencia da clasificación do solo, as seguintes normas de aplicación directa:*

*a) As construcións en lugares inmediatos a un edificio ou a un conxunto de edificios de carácter histórico ou tradicional deberán harmonizar con el (artigo 91.a) da LSG) e ser coherentes coas características naturais e culturais do seu contorno inmediato e da paisaxe circundante.*

**O ámbito do presente PEID non se sitúa próximo a edificios ou a un conxunto de carácter histórico e tradicional, se ben incorpora determinacións normativas en orde a garantir a harmonía coas características naturais e culturais da contorna inmediata e da paisaxe circundante.**

*b) Nos lugares de paisaxe aberta ou natural, ou nas perspectivas que ofrezan os conxuntos urbanos de características históricas ou tradicionais e nas inmediacións das estradas ou camiños de traxecto pintoresco non se permitirá que a situación, masa ou altura das construcións, muros e cerramentos, ou a instalación doutros elementos, limiten o campo visual para contemplar as belezas naturais, rompan a harmonía da paisaxe, desfiguren a perspectiva propia dela ou limiten ou impidan a contemplación do conxunto (artigo 91.b) da LSG).*

**Mediante o estudo da paisaxe que forma parte da documentación do PEID pódese comprobar o cumprimento deste apartado.**

*c) A tipoloxía das construcións e os materiais e as cores empregados deberán favorecer a integración no contorno inmediato e na paisaxe (artigo 91.c) da LSG).*

**A través das ordenanzas reguladoras garántese a integración das edificacións no contorno inmediato e na paisaxe.**

*d) As construcións deberán presentar todos os seus paramentos exteriores e cubertas totalmente terminados (artigo 91.d) da LSG).*

**Os proxectos que desenvolvan as determinacións do presente plan especial deberán incorporar as determinacións que aseguren o cumprimento desta esixencia.**

*e) Queda prohibida a publicidade estática que polas súas dimensións, localización ou colorido non cumpra as anteriores prescricións (artigo 91.e) da LSG).*

**Dado o uso turístico previsto para as instalacións a publicidade estática cumprirá os criterios de integración segundo o disposto nas ordenanzas do PEID.**

*f) Nas zonas de fluxo preferente e nas áreas ameazadas por graves riscos naturais ou tecnolóxicos como explosión, incendio, contaminación, afundimento ou outros análogos só se permitirán as construcións e usos admitidos polas lexislacións sectoriais correspondentes (artigo 91.f) da LSG).*

**O ámbito do presente PEID non se atopa en áreas ameazadas por graves riscos naturais ou tecnolóxicos como explosión, incendio, contaminación, afundimento ou outros análogos.**

*4. As normas establecidas no punto anterior deben ser concretadas polo concello respectivo, en forma de determinacións xustificadas incluídas nos instrumentos de planeamento urbanístico aplicables, ou ben en forma de condicións que se impoñan nos títulos habilitantes de natureza urbanística e demais autorizacións que procedan, en desenvolvemento xustificado das citadas determinacións.*

*Artigo 217. Protección das vías de circulación*

*1. As construcións e cerramentos que se constrúan con obra de fábrica, vexetación ornamental ou outros elementos permanentes en zonas non consolidadas pola edificación terán que desprazarse un mínimo de 4 metros do eixe da vía pública á que dean fronte, agás que o instrumento de ordenación urbanística estableza unha distancia superior.*

**A través das ordenanzas reguladoras garántese a protección das vías de circulación.**

*Unicamente se exclúe desta obriga a colocación de marcos e cerramentos de postes e arame destinados a delimitar a propiedade rústica así como o establecido nos artigos 26.1.e) da Lei 2/2016, do 10 de febreiro, e 40.1.e) deste regulamento (artigo 92.1 da LSG).*

*2. En todo caso, deberá cumprirse o disposto pola lexislación sectorial de aplicación (artigo 92.2 da LSG).*

1. **PROTECCIÓN DA PAISAXE**

A *Lei 7/2008, do 7 de xullo, de protección da paisaxe de Galicia*, ten por obxecto o recoñecemento xurídico, a protección, a xestión e a ordenación da paisaxe de Galicia, entendendo que a paisaxe ten unha dimensión global de interese xeral para a comunidade galega.

O Catálogo das paisaxes de Galicia, aprobado polo Decreto 119/2016, do 28 de xullo (DOG núm. 160, do 25 de agosto) é o documento de referencia que identifica os diversos tipos de paisaxe existentes e as súas características diferenciais.

O *Decreto 238/2020, do 29 de decembro, polo que se aproban as Directrices de paisaxe de Galicia* inclúe as determinacións que, baseadas no catálogos das paisaxes de Galicia, definen e precisan para cada unidade de paisaxe os obxectivos de calidade paisaxística que se pretenden alcanzar.

Dentro do Procedemento de Avaliación Ambiental Estratéxica do PEID para establecemento de aloxamento no Aeródromo da Fervenza o Instituto de Estudos do Territorio (IET) emitiu un informe de carácter favorable, no que en relación á análise da incidencia do plan sobre a paisaxe se determina:

*“Dado que a proposta non ten por finalidade a creación de novas construcións, senón a rehabilitación e reforma das edificacións existentes, non se esperan efectos sobre a paisaxe, e en todo caso estes serán positivos pois suporán unha mellor integración paisaxística das instalacións actuais.”*

*E no apartado de conclusións sinala que:*

*“O plan especial de infraestruturas e dotacións para a implantación dun establecemento de aloxamento no aeródromo da Fervenza non provocará un impacto paisaxístico significativo.*

*De acordo co artigo 35 do Regulamento da Lei 7/2008, o plan especial deberá realizar un estudo da paisaxe, proporcionado e específico ao lugar e ás funcións do plan (directriz de paisaxe DX.03), e co contido que regula o artigo citado. Sobre a base do estudo da paisaxe, o plan deberá concretar as medidas para asegurar que as edificacións e instalacións se integren de forma harmónica na paisaxe do lugar.*

*Na normativa reguladora das condicións de edificación deberán coidarse as características, forma, materiais, cores e acabados de cubertas e fachadas de acordo coa directriz de paisaxe DX.17.c (epígrafes 2, 4, 7 e 9). Deberá coidarse o deseño das zonas libres de edificación. Para tal fin recoméndase consultar a Guía de boas prácticas en intervencións en espazos públicos (dispoñible na páxina web desta consellería).”*

A presente proposta do PEID inclúe o DOCUMENTO II - ESTUDO DA PAISAXE como parte integrante da documentación, en resposta ao requirimento do IET.

Así mesmo, na normativa reguladora das condicións de edificación recóllense determinacións relativas as características, forma, materiais, cores e acabados de cubertas e fachadas, así como dos cerres de parcela e pavimentos, e dirixidas ao fomento da plantación de vexetación autóctona, de xeito que, en conxunto, contribúan favorablemente na mellora da imaxe do aeródromo e da súa contorna.

**4. MEDIDAS ADOPTADAS**

As medidas adoptadas para garantir a adaptación ao ambiente e a protección da paisaxe no ámbito do plan especial son as que se resumen a continuación e se establecen con carácter de ORDENANZAS:

**CONDICIÓNS EDIFICACIÓN E INTEGRACIÓN PAISAXÍSTICA**

1. ***Co fin de limitar o máximo posible a impermeabilización dos terreos, reducirase o pavimentado do interior da parcela ao mínimo imprescindible segundo as demandas de actividade, debendo xustificarse no proxecto de obra e na memoria de actividade a necesidade de solo pavimentado con solucións impermeables.***
2. ***Os pavimentos deberán realizarse preferentemente con elementos en pezas coma lastras ou celosía, dispostas sempre que sexa posible sobre cama de area e non sobre soleira de formigón, con xuntas verdes, e de cores lisas e acabado mate.***
3. ***Os espazos non pavimentados axardinaranse preferiblemente con arboredo ou arbustos autóctonos, de diferente porte, quedando prohibida a introdución de especies alóctonas de carácter invasor. O proxecto de obra deberá especificar o tratamento vexetal dentro da parcela. Os espazos libres deberán manterse en perfecto estado de limpeza e uso.***
4. ***Respectaranse todos os exemplares de arborado autóctono existentes que non resulten incompatibles coa construción.***
5. ***A vexetación poderá utilizarse para integrar os volumes construídos, non para camuflalos, se ben poderán empregarse pantallas de vexetación para ocultar os elementos de gran tamaño susceptibles de xerar impactos visuais negativos.***
6. ***Os peches completaranse no posible coa plantación de especies autóctonas da zona, entre as que pode estar o buxo (Buxus sempervirens), o loureiro (Laurus nobilis), o espiño albar (Crataegus monogyna), o bieiteiro (Sambucus nigra), o vimieiro (Salix viminalis), etc.***
7. ***Os edificios deberán implantarse no terreo de maneira que se integren na morfoloxía ou topografía, sen realizar grandes transformacións ou alteracións negativas e, por tanto, cos movementos de terra estritamente precisos para acomodar o edificio e ordenar, se fose o caso, a parcela.***
8. ***O proxecto de obras de edificación deberá definir de forma precisa os materiais e cores a utilizar nas envolventes (fachadas e cubertas), así coma nos elementos de publicidade.***
9. ***Consideraranse como fachadas, e como tales deberán ser tratados, todos os paramentos verticais que constitúan o peche das construcións.***
10. ***Os acabados das fachadas serán lisos e mates, preferentemente non texturados, procurándose elixir materiais e cores que suavicen o contraste coa contorna. Na execución coidaranse os acabados para transmitir unha imaxe de calidade.***
11. ***Os materiais elixidos implicarán un mantemento baixo, co fin de asegurar unha boa imaxe durante o maior tempo posible. Nese senso, tendo en conta o destino das edificacións, considéranse adecuados materiais tradicionais coma pedra, a madeira e derivados, a tella cerámica, os revestimentos continuos sobre fábricas, así coma materiais máis contemporáneos coma pezas prefabricadas de formigón en acabados satinados, os paneis de chapa ondulada ou grecada, os paneis cerámicos, etc, sempre que sexan en acabados mates e non destaquen na paisaxe pola súa cor ou brillo.***
12. ***Calquera elemento metálico que se coloque en paramentos verticais, fachadas ou cubertas evitará os acabamentos pulidos e brillantes, co obxecto de evitar reflexos indesexables. Evitaranse no posible os grandes panos vidrados que poidan supoñer reflexos molestos na contorna.***
13. ***Prohíbese nas fachadas o emprego de bloques de formigón ou ladrillo sen revestir, así coma pranchas de fibrocemento.***
14. ***A distribución dos ocos nos alzados terá en conta tanto os aspectos de equilibrio e harmonía como a facilidade de montaxe e de mantemento.***
15. ***As cores das edificacións deberán seleccionarse en atención ás características da paisaxe da contorna, de tal maneira que se procure a mellor integración cromática e textual posible. Nese senso, e tendo en conta o disposto polas Guías da Colección paisaxe Galega e como resultado do Estudo da Paisaxe, considéranse adecuados os verdes escuros, os grises e os ocres.***
16. ***As cubertas realizaranse nunha gama de cor congruente coas cubertas da arquitectura tradicional (tella cerámica, no presente caso).***
17. ***Para a carpintaría exterior (portas, ventás e ocos de ventilación) empregarase como referencia a Guía de cor e materiais, IX- Chairas e foxas occidentais, Edificación especial R07 illada en solo rústico.***
18. ***As construcións ou instalacións auxiliares ou complementarias (tales coma silos, depósitos, casetas etc.) acabaranse na mesma cor que as construcións principais, excepto que se trate de elementos prefabricados non susceptibles de tratamento cromático. Se se trata de elementos puntuais, lineais ou de moi pequena superficie, poden acadarse coa cor empregada para a carpinteira exterior das construcións.***
19. ***Os rótulos ou letreiros de publicidade instalaranse de forma paralela á fachada, sen sobresaír máis de 0,50 metros desde o plano daquela e a unha altura mínima ata calquera punto da rasante de 2,50 m. Utilizarán materiais de calidade e acabado adecuados para o seu correcto mantemento. Prohíbense os rótulos luminosos que produzan cegamento ou que podan afectar ás persoas ou animais.***
20. ***Admitirase a utilización das fachadas como soportes de publicidade propia da actividade, sempre e cando non supoña un impacto negativo de integración, en especial evitando cores, brillos e texturas descontextualizadas.***

**5. CONCLUSIÓNS**

Os obxectivos xerais e os criterios de ordenación resultantes da presente proposta de plan especial garanten a adaptación ao ambiente e a protección da paisaxe no ámbito do PEID AERÓDROMO DA FERVENZA.